
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 28 iunie 2011

Pl-x 424/2011


AVIZ

asupra

propunerii legislative privind serviciile de îngrijire şi supraveghere a copiilor pe timpul zilei
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind serviciile de îngrijire şi supraveghere a copiilor pe timpul zilei, trimisă cu adresa nr. Pl-x 424 din 20 iunie 2011, înregistrată cu nr.31/662 din 21 iunie 2011.
Propunerea legislativă a fost respinsă de Senat în şedinţa din 14 iunie 2011, în calitate de primă Cameră sesizată.

Camera Deputaţilor este Cameră decizională, în conformitate cu dispoziţiile art. 75 alin. (1) şi (3) din Constituţia României, republicată şi art. 92 alin.(9) pct.2 din Regulamentul Camerei Deputaţilor, republicat, cu modificările şi completările ulterioare. 
Iniţiativa legislativă are ca obiect de reglementare înfiinţarea, organizarea şi funcţionarea serviciilor de îngrijire şi supraveghere a copiilor pe timpul zilei. Propunerea legislativă reglementează cadrul normativ general pentru înfiinţarea, organizarea şi funcţionarea unui sistem de servicii de îngrijire, creştere şi educare a copiilor cu vârste mai mici de 3 ani. Sistemul propus este flexibil, accesibil beneficiarilor atât în privinţa costurilor, cât şi al disponibilităţilor teritoriale, deschis atât iniţiativei private, cât şi iniţiativei parentale, proiectul răspunzând nevoii evidente de asemenea servicii atât pe timp de zi, cât şi pe timp de noapte, pentru perioade mai îndelungate sau doar ocazional, la domiciliul copilului sau al furnizorului de servicii.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut propunerea legislativă în şedinţa din 28 iunie 2011.

Membrii Comisiei au examinat iniţiativa legislativă supusă avizării, expunerea de motive, punctul de vedere al Guvernului României, transmis prin adresa cu nr.760 din 25 martie 2011, conform căruia Guvernul susţine adoptarea iniţiativei legislative, sub rezerva însuşirii observaţiilor şi propunerilor formulate şi avizul favorabil, cu observaţii şi propuneri al Consiliului Legislativ, aviz cu nr.334 din 21 martie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a propunerii legislative. 
În raport de obiectul şi conţinutul reglementării, iniţiativa legislativă face parte din categoria legilor organice, întrucât abrogă Legea nr.263/2007, adoptată ca lege organică..

                             PREŞEDINTE,                          
            SECRETAR,

                               Daniel Buda                                    Gabriel Andronache

Consilier parlamentar,

Rodica Penescu

